32000D0096
L 028/50
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 1999 година
относно заразните болести, които постепенно се обхващат от мрежата на Общността съгласно Решение № 2119/98/ЕО на Европейския парламент и на Съвета
(нотифицирано под номер С(1999) 4015)
(2000/96/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 2119/98/ЕО на Европейския парламент и на Съвета от 24 септември 1998 г. за създаването на мрежа за епидемиологично наблюдение и контрол на заразните болести в Общността (1), и по-специално член 3, букви от а) до д) от него,
като има предвид, че:
(1)
Съгласно Решение № 2119/98/ЕО трябва да се създаде мрежа на общностно равнище за развитие на сътрудничеството и координацията между държавите-членки със съдействието на Комисията с оглед подобряването на превенцията и контрола в Общността на категориите заразни болести, посочени в приложението към настоящото решение. Мрежата трябва да се използва за епидемиологично наблюдение на болестите и за изграждане на система за ранно предупреждение и реагиране.
(2)
По отношение на епидемиологичното наблюдение мрежата трябва да се създаде чрез установяване на постоянни взаимни контакти чрез всички подходящи технически средства на Комисията и структурите и/или органите, които на равнището на отделните държави-членки и под тяхното ръководство са компетентни на национално равнище и имат за задача да събират информация за епидемиологичното наблюдение на заразните болести.
(3)
Болестите или здравните въпроси, които се включват в обхвата на епидемиологичното наблюдение на общностно равнище, трябва да отразяват сегашните потребности на Общността, и по-специално добавената стойност на наблюдението на общностно равнище.
(4)
Списъкът на избраните за наблюдение болести или здравни въпроси трябва да се променя в отговор на промените в разпространението на болестите и в отговор на появата на нови заразни болести, които застрашават здравето.
(5)
Комисията трябва да предостави на мрежата на Общността подходящи информационни средства, като същевременно осигури последователност и взаимно допълване със съответните програми и инициативи на Общността.
(6)
Настоящото решение трябва да се прилага без да се нарушава Директива 92/117/ЕИО на Съвета от 17 декември 1992 г. относно мерките за защита срещу определени зоонози и определени зоонозни причинители при животните и в продуктите от животински произход с цел да се предотврати появата на зарази и отравяния, пренасяни чрез храните (2), последно изменена с Директива 1999/72/ЕО на Европейския парламент и Съвета (3).
(7)
Настоящото решение следва да улесни интегрирането на мрежата на Общността по Решение № 2119/98/ЕО с други мрежи за бързо оповестяване на национално или общностно равнище на болести и специфични здравни въпроси, които трябва да бъдат обхванати от системата за ранно предупреждение и реагиране. Следователно с оглед на неговото изпълнение мрежата на Общността трябва да действа чрез използване на Системата за здравно наблюдение на заразните болести в рамките на Европейската мрежа за здравна информация (Euphin-HSSCD), състояща се от три елемента:
а)
система за ранно предупреждение и реагиране за отчитане на определени заплахи за общественото здраве от компетентните здравни органи на всяка държава-членка, които отговарят за определяне на необходимите мерки за опазване на общественото здраве;
б)
обмен на информация между акредитираните структури и органи на държавите-членки във връзка с общественото здраве;
в)
конкретни мрежи за болестите, включени в обхвата на епидемиологичното наблюдение, между акредитираните структури и органи на държавите-членки.
(8)
Разработването на нови полезни технологии трябва да се следи редовно и да се отчита при усъвършенстването на електронния информационен обмен.
(9)
По организационно-технически причини не всички заразни болести или специфични здравни въпроси, включени в обхвата на епидемиологичното наблюдение, могат незабавно да бъдат обхванати от конкретните механизми на мрежата за наблюдение. Въпреки това, за да може мрежата на общностно равнище да задейства и да натрупа опит, компетентните органи в държавите-членки трябва да разпространяват в мрежата на Общността информацията, с която разполагат.
(10)
Мерките, предвидени в настоящото решение, съответстват на становището на комитета, създаден съгласно член 7 от Решение № 2119/98/ЕО,
ПРИЕ НАСТОЯЩОТО РЕШЕНИЕ:
Член 1
Заразните заболявания и специфичните здравни въпроси, които трябва да се включат в епидемиологичното наблюдение в рамките на мрежата на Общността съгласно Решение № 2119/98/ЕО, са посочени в приложение I към настоящото решение. Наблюдението се извършва икономично, като се отчитат характерът на болестта, съществуващите мрежи и добавената стойност за Общността.
Член 2
Критериите за подбор на болестите и специфичните здравни проблеми, които се включват в епидемиологичното наблюдение в рамките на мрежата на Общността, са посочени в приложение II.
Член 3
За целите на техническото изпълнение на настоящото решение мрежата на Общността първоначално ще действа чрез използване на Системата за здравно наблюдение на заразните болести в рамките на Европейската мрежа за здравна информация (Euphin-HSSCD).
Член 4
Мрежата на Общността се изгражда чрез изменение и интегриране при необходимост на съществуващите мрежи за наблюдение, които се поддържат от Общността, и чрез създаване на нови мрежи за болестите, които все още не са обхванати от мрежите за наблюдение. Когато малкият брой случаи на заболяване не позволява създаване на отделна мрежа за наблюдение на съответната болест, информацията от наблюдението в рамките на мрежата на Общността се разпространява на основата на докладване на отделните случаи.
Член 5
Изясняването на случаите, характерът и видът на данните, които се събират и разпространяват, както и подходящите методи на епидемиологично и микробиологично наблюдение се определят за всяка конкретна мрежа за наблюдение, която е интегрирана в мрежата на Общността или е създадена за нея. Изясняването на случаите и методите на наблюдение се определят и за болестите, за които информация се разпространява само чрез докладване на отделните случаи.
Член 6
Държавите-членки разпространяват в мрежата на Общността информацията, с която разполагат и която е разкрита в националните им системи за наблюдение на заразните болести или специфични здравни въпроси, избрани за епидемиологично наблюдение, но все още необхванати за наблюдение от конкретните механизми в мрежата на Общността.
Член 7
Информацията във връзка със заразните болести, които не са изброени в приложение I, се разпространява чрез мрежата на Общността съгласно член 4 от Решение № 2119/98/ЕО, когато това се смята за необходимо с оглед на здравеопазването в Общността.
Член 8
Когато се изграждат специални мрежи за наблюдение на зоонози, за които се изисква наблюдение за поява у хората съгласно Директива 92/117/ЕИО, наблюдението се извършва съгласно Решение № 2119/98/ЕО и данните, необходими за изпълнение на Директива 92/117/ЕО, се предоставят за целта в пълен обем. В тази връзка се разработват определенията на случаите и методите на наблюдение у хората, доколкото е възможно по начин, по който събраните данни да послужат и за изпълнение на Директива 92/117/ЕО.
Член 9
Компетентните органи на държавите-членки съобщават на Комисията и за други болести и специфични здравни въпроси, за които епидемиологичното наблюдение на общностно равнище постепенно ще се разработва на основата на посочените в приложение II критерии.
Член 10
Настоящото решение влиза в сила на 1 януари 2000 г.
Член 11
Адресати на настоящото решение са държавите-членки.
Съставено в Брюксел на 22 декември 1999 година.